Eksempler på produkter fremstilt ved 3D-printing. Fra Maker Faire, Orlando 2016 Foto: Windermere Sun 
**Maker Faire** (norsk: skaperfestival) er en oppfinnerfestival som arrangeres av Maker Media, Inc. Selskapet publiserer også magasinet *Make:*. Hensikten med festivalen er å feire gjør-det-selv-bevegelsen innenfor kunst, håndverk, teknologi og vitenskap. På festivalen er det både kurs, foredrag, workshops og utstillinger, der man kan stille ut det man selv har laget – og vise hva man har lært under festivalen. 

> Skaperne («Makers») er alt fra teknologientusiaster til håndtverkere [sic] til hjemmebyggere til forskere til garasjeoppfinnere. De finnes i alle aldre og med alle bakgrunner. Målet med Maker Faire er å underholde, informere, bygge relasjoner og utvikle dette miljøet
> 
> 
> Technoports nettsted 2016
> 
> 

Maker Faire ble første gang arrangert i San Mateo, California i 2006, mindre enn et år etter lanseringen av tidsskriftet *Make:*. Senere er festivalen blitt arrangert i Texas, Detroit, New York, Newcastle, Barcelona, Hannover og flere andre byer i både USA og Europa.

I 2016 ble den arrangert på over 150 steder rundt i verden, blant annet i regi av president Barak Obama i Det hvite hus, *White House Maker Faire*. Festivalen i New York kalles ofte *World Maker Faire*.

I tillegg arrangeres flere mindre, uavhengige Maker Faires over hele verden, på lisens fra Maker Media.

I Norge ble festivalen første gang arrangert i 2013, som «Oslo Mini Maker Faire». Den ble også arrangert samme sted i 2014. 

I 2016 gikk Deichmanske bibliotek, Norsk Teknisk Museum, Lær Kidsa Koding og Norway Makers sammen om å utvikle et norsk festivalkonsept. Festivalen fikk navnet *Oslo Skaperfestival*. En av målsetningene er at festivalen skal kunne spre seg rundt i Norge.

*Trondheim Maker Faire* ble første gang avholdt på Torvet 29–30. august 2014, med mer enn 10 000 deltakere og 60 utstillere, og er senere arrangert årlig.

*Telemark Mini Maker Faire* ble arrangert i Kviteseid 18. juni 2016 i forbindelse med Victoriafestivalen, med blant annet potetkanonkonkurranse.

Referanser
----------

1. ↑  «Technoport om Trondheim Maker Faire 2016». Arkivert fra originalen 24. august 2017. Besøkt 24. august 2017.
2. ↑  Kilde for startårstall
3. ↑  «fra Norway Makers' nettsted». Arkivert fra originalen 24. august 2017. Besøkt 24. august 2017.
4. ↑  World Maker Faires nettsted
5. 1 2 3  «informasjon om uavhengige Maker Faires». Arkivert fra originalen 24. august 2017. Besøkt 24. august 2017.
6. ↑  «om lisens fra Maker Media på Trondheim Maker Faires nettsted». Arkivert fra originalen 24. august 2017. Besøkt 24. august 2017.
7. ↑  «om Oslo Maker Faire». Arkivert fra originalen 24. august 2017. Besøkt 24. august 2017.
8. ↑  «Trondheimsfestivalens nettsted». Arkivert fra originalen 24. august 2017. Besøkt 24. august 2017.
9. ↑  «Telemark Mini Maker Faire». Vest-Telemark Næringshage. Arkivert fra originalen 11. september 2016. Besøkt 1. september 2016.

Eksterne lenker
---------------

* (en) Offisielt nettsted Rediger på Wikidata

* (en) Maker Faire – kategori av bilder, video eller lyd på Commons Rediger på Wikidata

* (en) Maker Faire – galleri av bilder, video eller lyd på Commons Rediger på Wikidata
* Film fra Oslo Mini Maker Faire (norsk) (Besøkt 24. august 2017)
* Film fra Trondheim Maker Faire 2014 (norsk) (Besøkt 24. august 2017)